AC Mizal

Dato' Mizal Zaini, atau lebih dikenali sebagai AC Mizal (lahir 21 Disember 1971) ialah seorang penyanyi, pelakon, pelawak, pengacara televisyen, penyampai radio dan ahli perniagaan Malaysia. Sepanjang kerjayanya, AC telah merakamkan album dan lagu, membintangi sejumlah filem dan siri televisyen, mengacarakan rancangan hiburan, bual bicara dan majlis anugerah.

Beliau memulakan kerjaya hiburan sebagai ahli kumpulan hip hop 4U2C yang meraih kejayaan pada 1990-an. Kerjaya lakonannya bermula menerusi "Roda-Roda Kuala Lumpur", namun paling dikenali menerusi watak Inspektor Mazlan dalam "Gerak Khas", yang merupakan siri drama TV paling lama bersiaran, seterusnya membintangi filem pertama, "Bara" (1999). Beliau melancarkan album solo pertamanya, "Tassamaqu" (2004). Antara filem-filem terkenal beliau ialah siri filem "Gerak Khas" (2001–2002), "Buli" (2004), "Baik Punya Cilok" (2005), "Cicak-Man" (2006), "My Spy" (2009) dan "Abang Long Fadil 2" (2017). AC telah menerima pelbagai anugerah dalam televisyen, filem dan muzik termasuk Anugerah Bintang Popular Berita Harian, Anugerah Lawak Warna dan Anugerah MeleTOP Era.

Kehidupan awal
Beliau dilahirkan pada 21 Disember 1971 di Johor Bahru, Johor dan merupakan anak kepada pasangan Datuk Zaini Md. Hasim dan Datin Madzinah Mansor. Beliau berkelulusan Sijil Pelajaran Malaysia (SPM), kemudian melanjutkan pelajaran di Maktab Tentera Diraja Malaysia.

Kerjaya
AC Mizal memulakan kerjaya sebagai penyanyi, yang mana beliau merupakan salah seorang ahli kumpulan hip hop 4U2C, yang meraih kejayaan dalam bidang muzik antara 1992 dan 1996 semasa demam muzik hip hop dan rap melanda seluruh Malaysia. Kumpulan ini terkenal dengan single, "Fiona" yang meraih kejayaan sekaligus menjadi lagu tandatangan mereka. AC telah merakamkan tiga album bersama kumpulan itu. 4U2C dibubarkan pada 1996 dan kebanyakkan ahlinya mengambil keputusan untuk menyambung pelajaran dan menumpukan perhatian kepada kerjaya masing-masing. AC sendiri kemudian memulakan kerjaya lakonan selepas kumpulan itu dibubarkan.

Di bawah bimbingan Yusof Haslam, kerjaya lakonan beliau bermula dengan memegang watak Koperal Jefri dalam jelmaan awal siri "Roda-Roda Kuala Lumpur", yang disiarkan antara 1998 dan 1999. Peranan lakonan cemerlang beliau hadir apabila beliau memegang watak Inspektor Mazlan dalam siri drama kepolisan paling lama bersiaran, "Gerak Khas". Beliau merupakan salah seorang daripada barisan tujuh pelakon asal drama itu termasuk Abby Abadi, ACP Shaharon Anuar, Farid Amirul, A. Galak dan Deen Maidin sewaktu ia mula bersiaran pada 5 April 1999. Pada tahun sama, beliau membintangi filem sulungnya, "Bara", seterusnya membintangi bersama Erra Fazira dalam filem "Pasrah" (2000). AC kembali menjayakan peranannya dalam dua adaptasi filemnya, iaitu "Gerak Khas The Movie" (2001) dan "Gerak Khas The Movie II" (2002). Beliau meninggalkan "Gerak Khas" pada 2002 selepas empat musim, atas sebab peribadi dan komitmen lain.

Beliau juga pernah muncul dalam telefilem "Neon" (2003) arahan Mohd Feroz Abdul Kader lakonan Allahyarham Faizal Yusup dan Eric Fuzi bersama ramai pelakon termasuk Vanida Imran, Rashidi Ishak, Azhar Sulaiman, Aziz M. Osman, Saiful Apek, Sofi Jikan, Aziz Sattar, Kuswadinata, Abby Abadi, Serina Redzuawan, Zila Bakarin, Rita Rudaini, Kartina Aziz dan ramai lagi.

Pada Julai 2004, AC melancarkan album solo pertamanya, "Tassamaqu" dengan "Kali Pertama" menampilkan penyanyi rap, Reefa, dikeluarkan sebagai single utama. Pada tahun sama, beliau berlakon dalam filem komedi arahan Afdlin Shauki, "Buli", memegang watak sebagai Rudy, dalang di sebalik rompakan Allied Asian Bank. Beliau menjayakan kembali peranannya dalam kesinambungannya, "[[Buli Balik]" yang dikeluarkan pada 2006. Beliau juga berlakon bersama Afdlin, Hans Isaac dan Awie dalam "Baik Punya Cilok" (2005).

Beliau ialah salah seorang daripada beberapa artis Malaysia yang menyumbangkan suara untuk sebuah lagu khas bertajuk "Suluhkan Sinar". Diterbitkan oleh KRU dan dikeluarkan pada Januari 2005, lagu ini ditujukan khas kepada mangsa-mangsa tragedi gempa bumi dan tsunami Lautan Hindi 2004 dan dirasmikan oleh Timbalan Perdana Menteri ketika itu, Najib Razak. Artis-artis lain yang terlibat dalam projek ini ialah peserta-peserta "Akademi Fantasia", Erra Fazira, Dayang Nurfaizah, Alleycats, Jaclyn Victor dan Anita Sarawak.

Pada tahun 2006, AC memulakan kerjaya sebagai pengacara TV dan mengendalikan rancangan bual bicara "AC Di Sini" di Astro Ria. Beliau juga berlakon di samping Adlin Aman Ramlie sebagai Ginger Brothers dalam siri filem "Cicakman". Selain itu, beliau dan isterinya, Emylia Rosnaida menubuhkan Emac Vision mengkhususkan kepada penerbitan filem dan televisyen dengan kerjasama Datuk Jamaluddin Ahmad yang berkhidmat sebagai pengerusi.

Pada tahun berikutnya, beliau melancarkan singlenya, "Di Sini". AC memulakan kerjaya radionya dengan menjadi penyampai Era, namun meninggalkan stesen itu setahun kemudian. Dari 2008 hingga 2009, beliau menjadi pengacara "Akademi Fantasia" musim keenam, menggantikan Aznil Nawawi. AC juga menjadi juri untuk "Raja Lawak", "Maharaja Lawak" dan "Maharaja Lawak Mega". Beliau juga aktif di pementasan teater dan pernah menjayakan Puteri Gunung Ledang The Musical pada 2005 dan 2009, dan Cuci The Musical pada 2009. Ia telah dilaporkan bahawa beliau bakal kembali menjayakan "Gerak Khas", namun ia tidak menjadi kenyataan. Dari 2013 hingga 2015, beliau menjadi pengacara rancangan bual bicara berkonsepkan santai, "Sembang Teh Tarik" di Astro Warna dan pada 2016, beliau menjadi hos siri baru, "Sembang Teh Tarik Kaw".

Pada tahun 2014, beliau menubuhkan kembali 4U2C selepas lebih 18 tahun menyepi dengan kumpulan ini dinamakan semula sebagai ForUToC, terdiri daripada ahli baru. Beliau kemudian melancarkan single terbaru, "Paranoid" menampilkan pelakon Indonesia, Luna Maya. Pada tahun 2017, beliau melakonkan dua watak, iaitu King Kong dan Cobra dalam filem aksi komedi pecah panggung, "Abang Long Fadil 2" arahan Syafiq Yusof, juga dibintangi oleh Zizan Razak sebagai watak utama. Ia merupakan filem pertama lakonannya dalam tempoh 8 tahun sejak "My Spy" (2009). Beliau turut menyumbangkan runut bunyi filem itu bertajuk "Senorita" bersama Syamsul Yusof dan Shuib Sepahtu.

Pada tahun 2018, beliau mengacarakan "Super Spontan Xtravaganza", "Arena Panggang" musim 2 dan "Maharaja Lawak Mega 2018". Pada tahun berikutnya, beliau muncul sebagai Jefri Dom dalam "Pop Yeah Yeah" di TV3.

Dalam tahun 2020, AC menjadi pengacara untuk beberapa rancangan televisyen, antaranya ialah "Punchline DAC". Selain itu, beliau juga menjadi pengacara jemputan untuk konsert "Gegar Vaganza" musim ke-7 minggu pertama, menggantikan Nabil Ahmad serta menjadi pengacara "The Masked Singer Malaysia" di Astro Warna.

Bermula 6 Jun 2021, beliau menjadi kapten juri untuk rancangan realiti terbaharu Astro Ria, "All Together Now Malaysia, adaptasi Malaysia dari rancangan realiti UK "All Together Now" terbitan BBC One. Selepas sekian lama meninggalkan "Gerak Khas", AC kembali menjayakan watak sebagai Inspektor (kini Supritendan) Mazlan dalam "Gerak Khas Undercover" yang bersiaran di TV3 bermula 1 Oktober 2021.

Kehidupan peribadi
AC Mizal telah berkahwin sebanyak dua kali. Perkahwinan pertama beliau ialah bersama Shafnie Zainuddin pada 24 Jun 1995, dan dikurniakan dua anak lelaki, Muhammad Shafiq Iman dan Muhammad Shabil Iman. Pasangan itu bercerai pada 17 Oktober 2001. Beliau kemudian berkahwin dengan bekas pelakon dan model, Emylia Rosnaida pada 10 Oktober 2002; melalui perkahwinan keduanya ini, AC dikurniakan dua lagi anak, iaitu Muhammad Reeve Damien dan Fea Eryssa.

Bapa beliau, Datuk Zaini Md. Hashim merupakan seorang Ketua Polis Muar, meninggal dunia pada 29 Mac 2014.

Cabang lain
Dengan kejayaannya dalam kerjaya hiburan, beliau menceburi bidang perniagaan dengan menubuhkan syarikat AC Konsortium Sdn. Bhd. yang mana beliau berkhidmat sebagai Pengerusi Eksekutif, syarikat ini menghasilan gelang magnet dan produk lain. Terdapat kontroversi mengenai penjualan gelang ini, namun telah dijawab oleh beliau menerusi temubual bersama Harian Metro.

AC turut menceburi industri penyiaran radio dengan menubuhkan stesen radio internet Peace Yall FM pada 1 Mei 2015 dengan majlis pelancaran dirasmikan oleh Siti Nurhaliza, yang mana beliau turut berkhidmat sebagai Presiden dengan Rashidi Ishak berkhidmat sebagai Ketua Pegawai Eksekutif.

Pada 18 Oktober 2015, beliau berjaya membida satu set rokok elektronik buatan anak tempatan dengan nilai bidaan sebanyak RM45,000 di Festival Vape yang berlangsung di Pusat Konvensyen Shah Alam (SACC).

Pada Ogos 2017, AC mengumumkan yang beliau dan Datuk Afdlin Shauki akan melancarkan stesen TV mereka yang dikenali sebagai Syiok TV yang merupakan usahasama antara mereka berdua melalui syarikat Syiok Media Network milik AC dan VisionWorks milik Afdlin. Syiok TV kemudian bertukar nama kepada Awesome TV pada Ogos 2019. AC mengumumkan pada Februari 2020 bahawa beliau bukan lagi sebahagian daripada Awesome TV dan turut mengumumkan akan muncul dengan stesen TV sendiri.

Melengkapkan portfolio perniagaan beliau, AC tampil dengan produk kecantikan IDEALYST X Dato' AC Mizal pada Oktober 2019. Pada tahun 2022, beliau menubuhkan satu stesen TV baharu yang dikenali sebagai SUKE TV yang memulakan operasi siarannya pada April.

Filemografi

Filem

Drama

Telefilem

Televisyen

Radiografi

Radio

Diskografi

Album studio

Single

Anugerah dan pencalonan

Penghargaan

Penghargaan Malaysia
  :
  Darjah Indera Mahkota Pahang – Dato' (2010)

Beliau dikurniakan Darjah Indera Mahkota Pahang (DIMP) yang membawa gelaran Dato' dari Sultan Ahmad Shah, Sultan Pahang pada hujung 2010.

Rujukan

Pautan luar

 
 
 
 AC Mizal di Discogs

Kelahiran 1971
Orang hidup
Orang Malaysia berketurunan Melayu
Muslim Malaysia
Orang dari Johor
Pelakon lelaki Malaysia
Pelakon lelaki Malaysia abad ke-20
Penyanyi lelaki Malaysia
Pelawak Malaysia
Penyampai radio Malaysia
Pengacara televisyen Malaysia
Pelakon filem Malaysia
Ahli perniagaan Malaysia